Iisrael ei taha end FATHga liigselt siduda, kuna peab kahe palestiina rühmituse konfliktis Hamasi tugevamaks. Patiseis nagu seal piirkonnas enamasti. Samas ei jõua juudid selgusele, mis oleks neile parem: kas Hamas koos FATHga võimul või Hamas isolatsioonis ja sepitsemas uusi rünnakuid. Selge on, et isolatsioonis istumine  kallutab Hamasi relvavõitluse jätkamise suunas.  Juulikuu Profili number arutleb demokraatia võimalikkuse üle Venemaal. Refereerin mõned seisukohad. Vladimir Rudakov väidab, et Putin ehitab võimuvertikaali ülalt alla. Esmalt olgu vertikaal, siis demokraatia. Samamoodi toimis kunagi ka USA - XIX sajandi algul oli valimisõigus vaid 12% USA kodanikest. See võib nii olla, kuid siiski - kuidagi kaugele minevikku projetseerib venelane oma riigi. Või on see ettekääne?  Dugin (olen teda ka varem  tsiteerinud) radikaliseerub tasapisi kuid kindlalt. Dugini arvates olevat Euroopa poliitilise süsteemi areng toimunud vaid siis, kui on loobutud demokraatlikest väärtustest autoritaarse valitsemismudeli kasuks. Mitte kunagi pole Dugini arvates olnud vastupidi. Kodanikuühiskond on saatanast (täpne väljend "selle maailma vürst"). Renessans tähistas mitte teaduse vaid mustade jõudude ja kiriku vahelist võitlust. Renessansi ajal puhkesid õide müstitsism, maagia, alkeemia jms. Igaüks arvab, mis tahab. Rõhutan, Dugin on  Venes äärmiselt mõjukas.  Huvitav oli viide vene keelele, milles püsivad tänini märgid orjaajast. Näiteks ütleb venelane, et tass läks katki, mitte "mina tegin tassi katki." Seda sellepärast, et mitte isandalt piitsa saada. Pikapeale võis isand leebuda ja karistus jäi saamata. Tegelikult kubiseb ka eesti keel vihjetest meie ajaloole. Kõik me oleks nagu ikka veel mõisapõllul. Kultuurilehest võib lugeda, et etendus võttis kriitiku kukalt kratsima.  Sirbi Diplomaatias kirjutas Maria Mälksoo loo, mille  lugemine nõudis tõsist pingutust. Tekstikeha oli võimas, kuid iva leida keeruline. Olen arvanud, et lakooniline ja selge väljendusviis on pigem voorus ja hämamine kindel märk sisemisest ebakindlusest. Võib-olla eksin - Cambridge on ikkagi maailma 10 parema ülikooli hulgas. Siiski tunnen kaasa neile, kes sarnaseid tekste lugema peavad.  Naši liikumisel näib olevat siginenud õigeusklik haru, mida veab Vassili Jakimenko vend Boris. Vassili liigub vist ise suurde poliitikasse.